**Informatīvais ziņojums**

**„Par sabiedriskā transporta pakalpojumu pasūtījuma izpildi 2014.gadā”**

2012.gada 15.maija Ministru kabineta noteikumu Nr.341 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – MK noteikumi Nr.341) 22.punkts nosaka, ka, ja valsts budžeta programmā „Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamā finansējuma apmēru un avotu lemj Ministru kabinets.

Saskaņā ar Sabiedriskā transporta pakalpojumu likuma 4.1pantu un 2013.gada 17.decembra Ministru kabineta noteikumiem Nr.1511 „Sabiedriskā transporta padomes nolikums”, sākot ar 2014.gada 1.janvāri, ir izveidota Sabiedriskā transporta padome, kas atbilstoši Sabiedriskā transporta pakalpojumu likuma 5.panta pirmās daļas 6. un 7.punktam pārrauga sabiedriskajam transportam no valsts budžeta iedalīto finanšu līdzekļu administrēšanu, sadali un piešķiršanu, kā arī sagatavo un iesniedz Satiksmes ministrijai priekšlikumus par valsts budžeta pieprasījumu sabiedriskā transporta pakalpojumu organizēšanai un par piešķirtā valsts budžeta sadalījumu starp pārvadājumu veidiem, kā arī izstrādā valsts budžeta sadales principus attiecībā uz noslēgtajiem sabiedriskā transporta pakalpojumu līgumiem.

Sabiedriskā transporta padomes 2014.gada 15.augusta sēdē tika izskatīts jautājums par sabiedriskā transporta pakalpojumu izpildi 2014.gada 1.pusgadā un prognozēto nesegto zaudējumu apjomu 2014.gadā, kā arī nepietiekamo finansējumu, un Sabiedriskā transporta padome pieņēma lēmumu (prot. Nr.12§2), izsakot priekšlikumu Satiksmes ministrijai – vērsties Ministru kabinetā ar lūgumu piešķirt papildus finansējumu 2 641 582 *euro* apmērā zaudējumu kompensēšanai par pasažieru pārvadāšanu reģionālajos starppilsētu nozīmes maršrutos un reģionālajos vietējās nozīmes maršrutos ar autobusiem (turpmāk tekstā – pārvadājumos ar autobusiem) par 2014.gadu, ņemot vērā 2014.gada 1.pusgada faktiskos rezultātus.

**2014.gada sniegtie sabiedriskā transporta pakalpojumi un aprēķinātie zaudējumi**

 Saskaņā ar sabiedriskā transporta pakalpojumu sniedzēju informāciju par sabiedriskā transporta pakalpojumu sniegšanā radītiem zaudējumiem 2014.gadu pārvadājumos ar autobusiem ir aprēķināts, ka kopējie zaudējumi par 2014.gadu, kas kompensējami no valsts budžeta, sastāda 36 635 008 *euro*.

Atbilstoši likumam „Par valsts budžetu 2014.gadam” un ievērojot Sabiedriskā transporta pakalpojumu likumu un 2012.gada 15.maija Ministru kabineta noteikumus Nr.341 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – MK noteikumi Nr.341) un Sabiedriskā transporta padomes pieņemtos lēmumus, sabiedriskā transporta pakalpojumu sniegšanai pārvadājumos ar autobusiem ir paredzēts šāds finansējums:

* valsts budžeta programmas 31.00.00 „Sabiedriskais transports” apakšprogrammas 31.06.00 „Dotācija zaudējumu segšanai sabiedriskā transporta pakalpojumu sniedzējiem” 2014.gadam apropriācijā ir paredzēta dotācija 25 233 586 *euro*.
* valsts budžeta programmas 31.00.00 „Sabiedriskais transports” apakšprogrammas 31.07.00 „Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” apropriācijā ir paredzēta dotācija 8 253 082 *euro*;

Tātad kopējais valsts piešķirtais finansējums 2014.gadam sabiedriskā transporta pakalpojumu nodrošināšanai pārvadājumos ar autobusiem ir 33 486 668 *euro*, no kuriem par 2013.gadu pārvadātāju nesegto zaudējumu kompensēšanai novirzīti 928 437 *euro*[[1]](#footnote-1).

*Tabula Nr.1*

Faktiskie zaudējumi sabiedriskā transporta pakalpojumu sniedzējiem pārvadājumos ar autobusiem par 2014.gada 1.pusgadu (*euro*)

|  |  |  |  |  |
| --- | --- | --- | --- | --- |
| Pārvadājumu veids | Faktiskie ieņēmumi | Faktiskie izdevumi | Faktiskie zaudējumi | **No valsts budžeta kompensējamie zaudējumi kopā ar valsts garantēto peļņu 3.066%**  |
| Reģionālie starppilsētu nozīmes pārvadājumi ar autobusiem | 11 914 821 | 20 632 325 | 8 163 317 | 8 483 184 |
| Reģionālie vietējās nozīmes pārvadājumi ar autobusiem | 7 361 238 | 16 669 679 | 9 308 441 | 9 507 113 |
| **Pavisam kopā:** | **19 276 059** | **37 302 004** | **17 471 759** | **17 990 297** |

Ievērojot faktisko zaudējumu apmēru par 2014.gada 1.pusgadu, kā arī kopējos sabiedriskā transporta pakalpojumu ieņēmumus un izdevumus ietekmējošos faktorus, ir aprēķināts, ka 2014.gadā papildus valsts budžetā piešķirtajam finansējumam sabiedriskā transporta pakalpojumu nodrošināšanai vēl nepieciešami **2 641 582 *euro*** (skatīt Tabulu Nr.2 un paskaidrojumus).

*Tabula Nr.2*

Prognozētie nesegtie zaudējumi sabiedriskā transporta pakalpojumu sniedzējiem pārvadājumos ar autobusiem par 2014.gadu (*euro*)

|  |  |  |  |
| --- | --- | --- | --- |
| Pārvadājumu veids | **No valsts budžeta aprēķinātie kompensējamie zaudējumi kopā ar valsts garantēto peļņu**  | **No valsts piešķirtais un izlietojamais finansējums 2014.gada zaudējumu kompensēšanai** | **Par 2014.gadu nesegtie zaudējumi[[2]](#footnote-2)**  |
| Reģionālie starppilsētu nozīmes pārvadājumi ar autobusiem | 17 297 212 | 15 755 167 | -1 091 696 |
| Reģionālie vietējās nozīmes pārvadājumi ar autobusiem | 19 337 796 | 16 803 064 | -1 549 886 |
| **Pavisam kopā:** | **36 635 008** | **32 558 231** | **-2 641 582** |

Pārvadājumos ar autobusiem sabiedriskā transporta pakalpojumu sniedzējiem faktiskie zaudējumi, ievērojot zemāk aprakstīto situāciju, 2014.gada 1.pusgadā salīdzinot ar 2013.gada 1.pusgadu ir pieauguši par 3.3% jeb 582 359 *euro*. Nesegto zaudējumu aprēķina pamatā ir ņemts vērā sekojošais:

1. Sabiedriskā transporta pakalpojumu pieprasījuma izmaiņas. Kā liecina 2014.gada 1.pusgada dati salīdzinājumā ar 2013.gada 1.pusgada datiem, tad pasažieru skaits, kas izmanto sabiedrisko transportu pārvadājumos ar autobusiem par samaksu ir samazinājies par 6.1%. Šādu par maksu pārvadāto pasažieru skaita samazinājuma iemesli reģionālajos pārvadājumos ar autobusiem tiek vērtēti ar kopējo iedzīvotāju skaita izmaiņām un labklājības līmeņa paaugstināšanos, kad pārvietošanās tiek nodrošināta ar citiem transporta veidiem (pamatā vieglais transports), kā arī jāņem vērā ēnu ekonomikas sekas, kas tiek realizēta no neregulāro pārvadātāju puses (sevišķi Pierīgas teritorijā). Sekojoši pasažieru skaita izmaiņām veidojas ieņēmumu samazinājums par 5.6% jeb 1.14 milj. *euro*. Vienlaikus ieņēmumu samazinājums ir pamatojams arī ar *euro* ieviešanu, jo, sākot ar 2014.gada 1.janvāri, atsevišķos gadījumos braukšanas cenas noapaļošanas rezultātā braukšanas maksa ir samazinājusies.
2. Personu ar braukšanas maksas atvieglojumiem pieaugums. Pasažieru ar braukšanas maksas atvieglojumiem skaits reģionālajos pārvadājumos ar autobusiem ir palielinājies par 5.45%, palielinot arī zaudējumus par 5.35% jeb 196 800 *euro*.
3. Izdevumu izmaiņas, kas ir veidojušās pārvadājumos ar autobusiem, salīdzinot 2014.gada 1.pusgadu ar 2013.gada 1.pusgada datiem, faktiski ir pat samazinājušās par 1.5% jeb par 555 504 *euro*, tomēr atsevišķas izmaksas pieaug (skatīt 1.attēlu), piemēram, saistībā ar autobusu vadītāju atalgojumu, kas pārvadājumu nozarē ir vienas no zemākajām.

1.Attēls

Reģionālos pārvadājumos ar autobusiem izmaksu struktūra 2014.gada un 2013.gada 1.pusgadā, milj. *euro*

1. MK noteikumos Nr.341 noteikto normu piemērošana. Nosakot no valsts budžeta papildus nepieciešamo finansējumu nesegto zaudējumu kompensēšanai par 2014.gadu ir ņemts vērā arī sekojošais, ka atsevišķiem pārvadātājiem par 2013.gadu ir aprēķināta pārmaksa, par kuru tiek samazināta 2014.gadā aprēķinātie zaudējumi[[3]](#footnote-3). Turklāt ar MK noteikumu Nr.341 1.pielikumā noteikto Maksimālo kompensējamo izmaksu aprēķināšanas ietekmi, kas atsevišķiem pārvadātājiem samazina kopējos izdevumus līdz vidējam visu pārvadātāju apjomam, tādējādi samazinot kopējo zaudējumu apjomu, tiek prognozēts, ka atsevišķiem uzņēmumiem netiks kompensētas izmaksas 2014.gadā 760 355 *euro* apmērā. Ievērojot visu iepriekšminēto, prognozētais nesegto zaudējumu apmērs 2014.gadā tiek samazināts par 1 435 195 *euro*.

Pamatā kopējais sabiedriskā transporta pakalpojumu sniedzēju zaudējumu apmērs saglabājas 2012.gada un 2013.gada līmenī, taču arī 2014.gadā nav realizēti atsevišķi iecerētie pasākumi, tai skaitā grozījumi Autopārvadājumu likumā, ierobežojot neregulāro pasažieru pārvadātāju darbību, un personu ar invaliditāti un citu pasažieru kategoriju identifikācijas un uzskaites sistēmas sakārtošana, kas ļautu samazināt nozarei nepieciešamā finansējuma apmēru un kas šobrīd kavē vispārīgu sabiedriskā transporta pakalpojumu nozares attīstību, nodrošinot kvalitatīvus un sabiedrībai pieejamus sabiedriskā transporta pakalpojumus atbilstoši valsts budžetā piešķirtajam finansējumam.

Ja kompensējamie zaudējumi netiks segti 2014.gadā, tad parādsaistības, kas radīsies pret sabiedriskā transporta pakalpojumu sniedzējiem, būs jāsedz 2015.gadā.

Ņemot vērā to, ka atsevišķiem uzņēmumiem pēc 2014.gada 1.pusgada rezultātiem nav kompensēti vismaz 30% no zaudējumiem, kas rada finansiālas problēmas norēķinos ar uzņēmuma darbiniekiem un piegādātājiem, lai nodrošinātu sabiedriskā transporta pakalpojumu sniegšanas nepārtrauktību līdz 2014.gada beigām (sevišķi lauku rajonos), sabiedriskā transporta pakalpojumu sniedzējiem no papildus nepieciešamā finansējuma **2 641 582 *euro***, uz doto brīdi ir nepieciešami **1 903 642 *euro***, kas ir aprēķināts nesegto zaudējumu apjoms bez valsts garantētās peļņas. Ievērojot to, ka valsts garantētā peļņa atbilstoši normatīvajos aktos noteiktajam[[4]](#footnote-4) tiek aprēķināta par kalendāro gadu, tad sabiedriskā transporta pakalpojumu sniedzējiem peļņas daļa būtu aprēķināma un izmaksājama 2015.gadā.

Līdz ar to Satiksmes ministrija ierosina piešķirt Satiksmes ministrijai papildus 2014.gada finansējumam sabiedriskā transporta pakalpojumu sniegšanai **1 903 642 *euro***, lai nodrošinātu sabiedriskā transporta pakalpojumu sniegšanas nepārtrauktību un 2014.gada zaudējumu kompensēšanu sabiedriskā transporta pakalpojumu sniedzējiem pārvadājumos ar autobusiem.

Satiksmes ministrs A.Matīss

Vīza: valsts sekretārs K.Ozoliņš

27.08.2014.

1349

Grīviņa 67686486

Kristine.grivina@atd.lv

1. Saskaņā ar MK noteikumu Nr.341 64.punktu pēc gada pārskata saņemšanas ar sabiedriskā transporta pakalpojumu sniedzējiem tiek veikta norēķinu savstarpējā salīdzināšanās un veikts gala norēķins par pārskata (kalendāra) gadu. [↑](#footnote-ref-1)
2. Aprēķinātie nesegtie zaudējumi ir noteikti, ievērojot katra sabiedriskā transporta pakalpojumu sniedzēja finansiālo situāciju, tādēļ aprēķins nav matemātiski pārbaudāms un atspoguļo faktisko gala rezultātu. Informācija par katra sabiedriskā transporta pakalpojumu sniedzēja finansiālajiem datiem ir ierobežotas pieejamības informācija, tādēļ nav atspoguļojama [↑](#footnote-ref-2)
3. MK noteikumu Nr.341 65.1.apakšpunkts paredz, ja pārskata (kalendāra) gada laikā izmaksātās zaudējumu kompensācijas apmērs pārsniedz faktisko aprēķināto kompensācijas apmēru, pasūtītājs pārmaksāto kompensācijas daļu ieskaita nākamajā pārskata periodā. [↑](#footnote-ref-3)
4. MK noteikumu Nr.341 46.punkts nosaka, ka peļņas apmēru nosaka, no biļešu (tai skaitā abonementu biļešu un bagāžas biļešu) pārdošanas gūto ieņēmumu summu reizinot ar peļņas procentu, ko aprēķina, summējot 2.5% un Eiropas starpbanku tirgus likmes EURIBOR pārskata (kalendāra) gada 12 mēnešu vidējo vērtību procentos. [↑](#footnote-ref-4)